## Educació aposta perquè la convivència siga “un paraigua per a protegir tota la comunitat educativa”

*** Xaro Escrig presenta de manera telemàtica als centres educatius el nou Decret de la Convivència
* La norma establix un marc integral per a crear entorns escolars segurs, inclusius i respectuosos**

La directora general d’Innovació i Inclusió Educativa, Xaro Escrig, ha apostat perquè la paraula convivència siga “un paraigua amb una amplitud suficient perquè tota la comunitat educativa estiga protegida”.

Així s’ha pronunciat la directora general durant la reunió telemàtica de presentació del nou Decret de la convivència als centres educatius de la Comunitat Valenciana. En la trobada han participat al voltant de 2.000 membres de la comunitat educativa, pertanyents als centres educatius.

El nou decret és el resultat d’una línia estratègica de treball desenrotllada en els últims anys en matèria de convivència educativa i dota de rang normatiu mesures que ja s’havien impulsant des de la Conselleria d’Educació i que ara queden integrades en el Pla autonòmic de convivència educativa.

Estes mesures posen en el focus la prevenció de l’assetjament i la protecció global de la comunitat educativa, i establixen un marc integral per a crear entorns educatius segurs, inclusius respectuosos i lliures de violència.

En paraules de Xaro Escrig, “hem d’exigir tolerància zero davant de qualsevol forma de violència en els centres educatius, incloent l’assetjament, el ciberassetjament, les agressions, la discriminació o qualsevol conducta que atempte contra la convivència escolar”.

En esta mateixa línia, la norma prioritza la prevenció de l’assetjament i el ciberassetjament, reforça l’autoritat del professorat i preveu com a agreujant qualsevol falta comesa contra alumnat amb necessitats específiques de suport educatiu o contra el professorat.

**Benestar socioemocional**

A més, el Pla autonòmic de convivència educativa amplia els recursos de benestar socioemocional i salut mental en el sistema educatiu, mitjançant la col·laboració amb la Conselleria de Sanitat.

Concretament, en este àmbit s’han creat 22 unitats de detecció precoç en salut mental, dotades amb 56 professionals de la psicologia, que atenen exclusivament el sistema educatiu.

L’aprenentatge socioemocional es consolida, així, com una ferramenta clau per a fomentar l’empatia, previndre conflictes i millorar la convivència educativa a través de programes específics que ja estan sent implementats en els centres educatius, amb la participació de prop d’un miler de centres.

Tal com ha subratllat la directora general d’innovació i Inclusió Educativa “l’aprenentatge socioemocional és clau per a formar persones amb empatia davant el dolor alié i millorar la convivència escolar”.

Amb la finalitat d’oferir una resposta més equitativa a les necessitats dels centres es va ampliar el personal de l’àmbit de convivència de les unitats especialitzades d’orientació.

D’altra banda, aprofundint en el marc de la prevenció, Xaro Escrig ha explicat que la Conselleria treballa en unes jornades de formació a través del CEFIRE d’Inclusió, Benestar Emocional i Salut Mental els dies 5 i 6 de febrer dirigides a tots els docents del sistema educatiu valencià per a donar-los a conéixer este nou marc normatiu que entrarà en vigor el pròxim 7 de gener de 2026.

El text legal ha sigut elaborat al llarg de quasi dos anys i té un ampli consens, entre els quals figuren membres de la inspecció educativa, equips directius, unitats especialitzades d’orientació i organitzacions sindicals, així com les famílies.

Amb este nou decret, la Conselleria d’Educació reforça el seu compromís amb la millora de la convivència en els centres educatius i amb la construcció d’un sistema educatiu basat en el respecte, la prevenció i el benestar de tota la comunitat educativa.

Fecha: 17/12/2025